**MEGÁLLAPODÁS   
ingatlanok haszonkölcsönbe adásáról**

amely létrejött egyrészről

**Budapest Főváros Önkormányzata** (Székhely: 1052 Budapest, Városház u. 9-11. sz., Adószám: 15735636-2-41, KSH statisztikai számjel: 15735636-8411-321-01, Törzskönyvi azonosító szám: 735638, ÁHTI azonosító: 745192, Képviseli: Karácsony Gergely főpolgármester, mint Haszonkölcsönbe adó (a továbbiakban: **Fővárosi Önkormányzat** vagy **Haszonkölcsönbe adó**),

másrészről

**Budapest Főváros II. Kerületi Önkormányzat** (Székhely: 1024 Budapest, Mechwart liget 1.; Adószám:15735650-2-41, KSH statisztikai számjel:15735650-8411-321-01, Törzskönyvi azonosító szám:735650, ÁHTI azonosító: 745213, Képviseli: Őrsi Gergely polgármester, mint Haszonkölcsönbe vevő (a továbbiakban: **Kerületi Önkormányzat** vagy **Haszonkölcsönbe vevő**)

(a továbbiakban együttesen, mint **Felek**) között (a továbbiakban: **Megállapodás**)

a Fővárosi Önkormányzat Közgyűlésének ………./2020. (………..) számú Főv. Kgy. határozata, valmint a Kerületi Önkormányzat Képviselő-testületének …………/2020.(VII.21.) határozata alapján, az alulírott napon és helyen az alábbi feltételek szerint:

**Preambulum**

A jelen Megállapodás tárgyát képező ingatlanok tulajdoni és használati viszonyai:

A Budapest II. kerület 15603/3; 15609/3 és 15592 helyrajzi számú, természetben II. kerület Csatárka út 25-27. Csatárka út 21/A-23., Csalit utca 16-18.; Csalit utca 15.; valamint Csatárka út 16. szám alatti ingatlanok (a továbbiakban: **Ingatlanok**) a Fővárosi Önkormányzat kizárólagos tulajdonában állnak. Az Ingatlanokat a Fővárosi Önkormányzat a helyi önkormányzatokról szóló 1990. évi LXV. törvény 107. § 2. bekezdése alapján 1997. évben térítésmentesen szerezte meg.

2020. februárjában a Kerületi Önkormányzat a 2013. évi, „Pálvölgyi természettudományi bemutatóhely és családi szabadidőpark kialakítása” TÉR-KÖZ projekt újragondolását kezdeményezte a Fővárosi Önkormányzatnál. Az eredeti projekt egy közel 19 ezer négyzetméteres terület közösségépítő funkciókkal ellátott fejlesztésére irányult. A Kerületi Önkormányzat kérelmében a szabadidőpark megvalósításához a Fővárosi Önkormányzat hozzájárulása tekintetében azt kérte, hogy a Fővárosi Önkormányzat tulajdonában lévő Ingatlanokat a Kerületi Önkormányzat részére adja használatba.

A használatba kért ingatlanok területén a megvalósítani kívánt projekttel sokszínű, változatos, több korosztály számára is jól használható, rekreációs és találkozási lehetőséget biztosító szabadidőpark valósulhat meg a II. kerületben.

Az újragondolt tervek alapján számos lehetőség nyílik a terület magas fokú kihasználtságához az alábbiak szerint:

Az új park komplexum három részterületre oszlik, mely területeken a családok, gyermekek, idősebbek, aktív kikapcsolódásra vagy pihenésre vágyók különböző igényeihez igazodóan kerülnek kialakításra:

* többszintes játszótér ütéscsillapító burkolattal és csúszdapark gyermekek részére,
* családi pihenésre, kikapcsolódásra szolgáló terület,
* szabadtéri fitnesz lehetőségek,
* kb. 400 m-es futópálya nyújtóeszközökkel,
* tanösvény, kiserdő
* kutyafuttatásra kijelölt terület.

A szabadidőpark megvalósításával egyidejűleg a nevezett ingatlanok zöldfelületének minősége is javulna. A már meglévő, értékes fák továbbra is megmaradnának, továbbá lehetőség nyílik hazai őshonos növényfajok telepítésére és bemutatása, kőzetbemutatóra is.

Tekintettel arra, hogy már kisgyermek korban szükséges a közlekedési szabályok megismerése, a tervezett Kreszpark erre is kiváló lehetőséget nyújtana, ahol a gyermekek színes rajzokkal, játékosan ismerkednek meg a közlekedéssel.

A kikapcsolódásra vágyók a Pihenő réten válogathatnak a lehetőségek között, legyen akár szó napozásról, piknikezésről vagy családi sütögetésről.

A nemzeti vagyonról szóló 2011. évi CXCVI. törvény (a továbbiakban: Nvtv.) 11. § (13) bekezdésében foglaltak alapján nemzeti vagyon ingyenesenkizárólag közfeladat ellátása, a lakosság közszolgáltatásokkal való ellátása, valamint e feladatok ellátásához szükséges infrastruktúra biztosítása céljából az ahhoz szükséges mértékben hasznosítható, valamint adható vagyonkezelésbe.

Felek kijelentik, hogy az Ingatlanok ingyenes haszonkölcsönbe adására az Nvtv. fent részletezett 11. §-ának (13) bekezdésével összhangban az Nvtv-ben, valamint jelen Megállapodásban meghatározott közfeladat ellátása céljából kerül sor.

Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 23. § (5) bekezdés 17. pontja szerint a kerületi önkormányzat feladata különösen – többek között – a kerületi sport és szabadidősport támogatása.

A Kerületi Önkormányzat az Ingatlanokon megvalósuló szabadidőpark létrehozásával sport és szabadidősport gyakorlását teszi lehetővé.

1. **A Megállapodás célja**

1.1. Felek rögzítik, hogy a jelen Megállapodás célja a Kerületi Önkormányzat preambulumban nevesített közfeladat-ellátásához szükséges tárgyi feltétel biztosítása a Fővárosi Önkormányzat kizárólagos tulajdonában álló 2.1. pont szerinti Ingatlanok Haszonkölcsönbe vevő részére történő ingyenes haszonkölcsönbe adásával.

1.2. Az Ingatlanok ingyenes haszonkölcsönbe adásával a Fővárosi Önkormányzat elősegíti a Kerületi Önkormányzat közfeladat ellátásának maradéktalan megvalósulását, biztosítva az ahhoz szükséges Ingatlanokat.

**2. A Megállapodás tárgya**

2.1. Haszonkölcsönbe adó kijelenti, hogy kizárólagos (1/1-ed tulajdoni arányban) tulajdonát képezik az alábbi ingatlanok:

1. **Budapest, II. kerület belterület, 15603/3 helyrajzi számon nyilvántartott, természetben Budapest II. kerület, Csatárka út 25-27. szám alatt elhelyezkedő, kivett gazdasági épület, udvar megnevezésű, összesen 8182 m2 alapterületű** **telek**
2. **Budapest, II. kerület belterület, 15609/3 helyrajzi számon nyilvántartott, természetben Budapest II. kerület, Csalit utca 15. szám alatt elhelyezkedő, kivett épület, udvar megnevezésű, összesen 4775 m2 alapterületű** **telek**
3. **Budapest, II. kerület belterület, 15592 helyrajzi számon nyilvántartott, természetben Budapest II. kerület, Csatárka út 16. szám alatt elhelyezkedő, kivett épület, udvar megnevezésű, összesen 5699 m2 alapterületű** **telek**

2.2. Felek tudomásul veszik, hogy a 15592 hrsz-ú Ingatlan összesen 4 m2  nagyságú területére vonatkozóan az ELMÜ Hálózati Kft. javára vezetékjog van az ingatlannyilvántartásban bejegyezve.

2.3. A közfeladat definíciója az államháztartásról szóló 2011. évi CXCV. törvény 3/A. § (1) bekezdés értelmében a jogszabályban meghatározott állami vagy önkormányzati feladat. Az Mötv. 23. § (5) bekezdés 17. pontja szerint a kerületi önkormányzat feladata különösen – többek között – a kerületi sport és szabadidősport támogatása.

2.4. **Haszonkölcsönbe adó az 2.1. pontban megjelölt Ingatlanok használatát – a 2. 3. pontban megjelölt közfeladat ellátása érdekében, annak elősegítése céljából – határozatlan időtartamra, ingyenesen a Haszonkölcsönbe vevő részére átengedi.**

2.5. **Haszonkölcsönbe vevő kijelenti, hogy az Ingatlanokat kifejezetten az 2.3. pontban megjelölt közfeladatának ellátása céljából használatba veszi.**

2.6. Tekintettel arra, hogy az általános forgalmi adóról szóló 2007. évi CXXVII. törvény 14.§ (1) bekezdésében foglalt feltételek nem állnak fenn, az Ingatlan ingyenes használatba adása során adófizetési kötelezettség nem keletkezik.

**3. Felek jogai és kötelezettségei**

3.1. Haszonkölcsönbe vevő kijelenti, hogy az Ingatlanok ingyenes használatba adására az Nvtv. 11. § (10) és (13) bekezdéseiben foglaltak alapján, jelen megállapodás preambulumában szereplő közfeladat ellátása, valamint e feladatok ellátásához szükséges infrastruktúra biztosítása céljából, a közfeladat ellátásához szükséges mértékben kerül sor.

3.2. Haszonkölcsönbe vevő kijelenti, hogy az Ingatlanokat megtekintett és megvizsgált állapotban veszi birtokba. Felek kijelentik, hogy Ingatlanok birtokbaadásról jegyzőkönyvet vesznek fel. Felek rögzítik, hogy az Ingatlanok birtokának átruházására a jelen Megállapodás hatályba lépésének napjától számított 30 napon belül kerül sor.

3.3. Haszonkölcsönbe vevő köteles a használatába adott vagyonra vonatkozóan a jelen Megállapodás 6.3. pontjában rögzített beszámolási, nyilvántartási, és adatszolgáltatási kötelezettségnek folyamatosan eleget tenni hatályos önkormányzati vagyonrendelet, a számviteli törvény, valamint az önkormányzati vagyon nyilvántartási szabályai szerint.

3.4. A Haszonkölcsönbe vevő tudomásul veszi, hogy az Ingatlanokat érintő felújítási, átalakítási munkákat, illetve értéknövelő beruházást mindenkor kizárólag a Felek erre irányuló külön megállapodásának /megállapodásainak hatályba lépése után, saját költségén, vagy saját jogon szerzett külső forrásból (állami támogatás, egyéb pályázati pénzeszközök) megtérítési igény nélkül végezhet vagy végeztethet, azzal összefüggésben sem a jelen jogviszony fennállása alatt, sem annak megszűnésekor, illetve azt követően nem támaszthat a Haszonkölcsönbe adóval szemben semmilyen anyagi, vagy egyéb igényt, még jogalap nélküli gazdagodás címén sem.

3.5. Felek megállapodnak abban, hogy az elvégzésre kerülő esetleges értéknövelő, az Ingatlanoktól el nem választható munka eredménye az Ingatlanokon fennálló tulajdoni illetőségeket nem érinti és érintheti, Haszonkölcsönbe vevő az elvégzett munka ellenértékeként megtérítési és tulajdonjogi igényt Haszonkölcsönbe adóval szemben nem támaszthat.

3.6. Felek rögzítik, hogy az esetleges felújítási, átalakítási munkák, értéknövelő beruházások elvégzéséhez szükséges hatósági és szakhatósági engedélyeket, illetve jóváhagyásokat a Haszonkölcsönbe vevő köteles beszerezni. Haszonkölcsönbe adó a kapcsolódó ügyintézés során köteles a Haszonkölcsönbe vevő számára a tőle telhető segítséget megadni, illetve az engedélyek, jóváhagyások megszerzése érdekében a Haszonkölcsönbe vevővel együttműködni.

3.7. Felek rögzítik, hogy a felújítási, átalakítási munkák, értéknövelő beruházások műszaki-pénzügyi és egyéb feltételeiről jelen megállapodás megkötésével egyidejűleg külön megállapodásban rendelkeznek.

3.8. Haszonkölcsönbe vevő köteles az Ingatlanokat jelen Megállapodás hatálya alatt rendeltetésszerűen használni, Haszonkölcsönbe adóval és harmadik személlyel szemben köteles viselni az Ingatlanok használatával, fenntartásával összefüggésben felmerülő valamennyi költséget. Haszonkölcsönbe vevő az Ingatlanok birtokába kerülésétől felelős továbbá minden olyan kárért is, amely a rendeltetésellenes, vagy szerződésellenes használat következménye.

3.9. Haszonkölcsönbe vevő kötelezettséget vállal arra, hogy az Ingatlanokat semmilyen módon nem terheli meg és az Ingatlanokat az ingyenes használat időtartama alatt kizárólag a jelen Megállapodásban megjelölt szabadidőpark céljára használja, azt harmadik személynek sem egészben, sem részben albérletbe, üzemeltetésbe nem adja, a hasznosítás / használat jogát másnak át nem engedheti.

3.10. Felek rögzítik, hogy Haszonkölcsönbe adó előzetes értesítést követően - a Haszonkölcsönbe vevő szükségtelen zavarása nélkül - jogosult ellenőrizni az Ingatlanok állapotát, valamint azt, hogy Haszonkölcsönbe vevő az Ingatlanokat a jelen Megállapodás rendelkezéseinek megfelelően használja-e. Haszonkölcsönbe vevő az ellenőrzés során köteles a Haszonkölcsönbe adóval mindenben együttműködni. Haszonkölcsönbe vevő tudomásul veszi, hogy a rendeltetésellenes, illetőleg a jelen Megállapodássel ellentétes használat esetén Haszonkölcsönbe adónak jogában áll a Megállapodást azonnali hatállyal felmondani, azzal, hogy a Haszonkölcsönbe vevő köteles megtéríteni mindazt a kárt, amely a rendeltetés-, illetve szerződésellenes használat, vagy más nem szerződésszerű magatartás következménye.

3.11. Haszonkölcsönbe vevő a használatba vett Ingatlanok működtetését saját felelősségére végzi. Köteles ehhez az illetékes szakhatóságoktól a szükséges engedélyeket beszerezni és az előírt munkákat saját költségén elvégezni. Amennyiben az illetékes hatóságok, szervek a rendeltetésszerű használatra, engedélyekre vonatkozóan a Haszonkölcsönbe adó, mint az Ingatlanok tulajdonosának hozzájárulását írják elő, úgy Haszonkölcsönbe adó az erre vonatkozó nyilatkozatokat köteles haladéktalanul kiadni. A használat során történő természetes elhasználódások pótlása - saját költségén - a Haszonkölcsönbe vevő kötelezettsége. Haszonkölcsönbe vevő köteles az Ingatlanokat rendeltetésének megfelelően használni, saját költségén fenntartani és állagát megóvni. Haszonkölcsönbe vevő kijelenti, hogy a jelen pontban felsorolt munkákkal kapcsolatban a Haszonkölcsönbe adóval szemben megtérítési igényt nem támaszt.

3.12. Haszonkölcsönbe vevő az Ingatlanokat érintő és az általa okozott kárból eredő vagyonvesztésért helytállási kötelezettséggel tartozik. A Haszonkölcsönbe vevő bármely, az érdekkörében az Ingatlanokban bármilyen jogcímen tartózkodó harmadik személy által okozott kárból eredő vagyonvesztésért pótlási kötelezettséggel, illetve kárért teljeskörű helytállási kötelezettséggel tartozik.

3.13. Haszonkölcsönbe vevő köteles az Ingatlanokra vonatkozóan vagyon- és felelősségbiztosítást kötni, valamint azt a jelen Megállapodás időtartama alatt fenntartani. Haszonkölcsönbe vevő köteles az Ingatlanokat elháríthatatlan külső ok következtében keletkezett kár esetére is biztosítani. A biztosítás kedvezményezettje a Haszonkölcsönbe vevő, aki köteles a kártérítési összeget az önkormányzati vagyon helyreállítására, illetve pótlására fordítani. Haszonkölcsönbe vevő köteles a biztosítási kötvényt a Megállapodás aláírását követő 30 napon belül benyújtani Haszonkölcsönbe adónak.

3.14. Az Ingatlanok működtetése során harmadik személynek okozott károkért Haszonkölcsönbe vevő felel.

**4. A Megállapodás hatálya és megszüntetése**

4.1. Felek jelen Megállapodást az aláírás napjától számított határozatlan időre, a közfeladatnak a Haszonkölcsönbe vevő általi ellátásának, legfeljebb az Ingatlanok jelenlegi funkciójának idejére szóló időtartamára kötik. Jelen Megállapodás a Felek által történő aláírás napjával lép hatályba azzal, hogy a nem egyidőben történő aláírás esetén a későbbi aláírás dátuma az irányadó.

4.2. Jelen szerződést Felek a hatályba lépésétől számított 25 évig rendes felmondással nem szüntethetik meg. Felek rendes felmondás esetén – 25 év elteltét követően - a felmondási időt 90 napban határozzák meg (rendes felmondás). Felek rögzítik, hogy jelen Megállapodás egyoldalú megszüntetésére a mindenkor hatályos Ptk. rendelkezéseinek megfelelően a másik Félhez címzett, igazolt módon eljuttatott, egyoldalú írásbeli nyilatkozattal kerülhet sor, amelyhez indoklás nem szükséges.

4.3. Felek rögzítik továbbá, hogy bármelyik Fél jogosult jelen Megállapodást - rendkívüli felmondás útján - a másik Félhez címzett írásbeli nyilatkozattal azonnali hatállyal felmondani, ha a másik Fél a jelen Megállapodásban meghatározott valamely kötelezettségét súlyosan, vagy ismétlődő jelleggel megszegi, vagy egyébként olyan magatartást tanúsít, amely a jelen Megállapodás további fenntartását kizárja, illetőleg amennyiben ezt a jogszabályi környezetben történő változás indokolja (rendkívüli felmondás).

4.4. Haszonkölcsönbe vevő súlyos szerződésszegésének minősülnek különösen, de nem kizárólagosan, ha:

a) az Ingatlanokat szándékosan rongálja, rendeltetésellenesen, vagy a jelen Megállapodásban meghatározott céltól (szabadidőpark funkciótól) eltérően használja,

b) a jelen Megállapodásban foglalt lényeges kötelezettségeknek a Haszonkölcsönbe adó írásbeli felszólítására sem tesz eleget.

4.5. Jelen Megállapodás a Felek előzetes egyeztetésével és kölcsönös egyetértésével, kizárólag írásban módosítható.

4.6. Haszonkölcsönbe vevő a jelen Megállapodás bármely okból történő megszűnése, megszüntetése esetén köteles az Ingatlanokat Haszonkölcsönbe adónak ingóságaitól kiürítve, rendeltetésszerű használatra alkalmas állapotban a Megállapodás megszűnését követő 60 napon belül, átadás-átvételi jegyzőkönyv keretében visszaadni.

4.7. A Megállapodás megszűnésekor Haszonkölcsönbe vevő köteles az Ingatlanokkal kapcsolatos közüzemi díjak megfizetésének megtörténtét a szolgáltatók részéről kiállított erre irányuló nullás igazolások/nyilatkozatok bemutatásával megfelelően igazolni.

4.8. Amennyiben a Megállapodás megszűnésekor a Haszonkölcsönbe vevőnek tartozása van bármelyik közműszolgáltatóval szemben, úgy a Haszonkölcsönbe adó jogosult az Ingatlanokban lévő és a Haszonkölcsönbe vevő tulajdonát képező vagyontárgyakat a tartozás rendezéséig visszatartani és törvényes zálogjogának valamennyi rendelkezésre álló törvényes eszközzel érvényt szerezni.

**5. Nyilatkozatok**

5.1. Felek a jelen Megállapodás teljesítésével kapcsolatos nyilatkozataikat írásban, levél, elektronikus levél és fax útján közlik egymással.

Bármely Fél által a jelen Megállapodással kapcsolatban a másik Fél számára adott, vagy küldött bármilyen értesítés, vagy más dokumentum átvettnek tekintendő, ha a küldemény tértivevényes postai küldeményként érkezett, a tértivevényen szereplő átvételi időpontban, ha az értesítést futárral vagy küldemény-továbbító szolgálattal küldték, és a futár vagy a küldemény-továbbító szolgálat nyilvántartást vezet a kézbesített küldeményekről, az abban megjelölt időpontban, faxon történő továbbítás esetén pedig a faxüzenethez csatolt visszaigazoló szelvény szerinti eredményes küldéskor.

5.2. A jelen Megállapodás szerinti kapcsolattartók, a közlések és értesítések céljára a Felek címei (amíg a címváltozásról a jelen pont szerint értesítést nem küldenek):

A **Haszonkölcsönbe vevő** részéről:

név: Keszei Zsolt Beruházási Igazgató

cím: 1024 Budapest, Mechwart liget 1.

telefon: + 36/1 346-5436

e-mail : [Keszei.Zsolt@masodikkerulet.hu](mailto:Keszei.Zsolt@masodikkerulet.hu)

név: Pecséri Rita Építészeti osztályvezető

cím: 1024 Budapest, Mechwart liget 1.

telefon: + 36/1 346-5438

e-mail : [Pecséri.Rita@masodikkerulet.hu](mailto:Pecséri.Rita@masodikkerulet.hu)

A **Haszonkölcsönbe adó** részéről:

a Vagyongazdálkodási Főosztály mindenkori vezetője, jelenleg

dr. Lőrincz Valéria főosztályvezető

cím: 1052 Budapest, Városház u. 9-11.

telefon: +36 1 327-1116

e-mail: lorinczv@budapest.hu

5.3. Felek haladéktalanul tájékoztatják egymást a fent megnevezett kapcsolattartók személyében bekövetkezett változásról. Bármely Fél megváltoztathatja kapcsolattartó címét a másik Félnek küldött értesítés mellett. A kapcsolattartó cím megváltozása az értesítéstől számított öt (5) munkanap elteltével válik hatályossá, amely nem minősül a Megállapodás módosításának.

5.4. Felek rögzítik, hogy bármely értesítés, tájékoztatás, nyilatkozat kizárólag abban az esetben hatályos, amennyiben azt a küldő Fél a másik Fél által utolsóként megjelölt értesítési címére küldte, és azt a címzett igazoltan átvette. Felek megállapodnak abban, hogy jelen Megállapodás alapján minden közlést - ellenkező megállapodás hiányában - a másik Félnek a Megállapodás jelen alcímében megjelölt címére vagy e-mail címre kell küldeni.

**6. Egyéb rendelkezések**

6.1. Felek az Nvtv. 11. § (10) bekezdésében foglaltakra tekintettel rögzítik, hogy Haszonkölcsönbe vevő az Nvtv. 3. § (1) bekezdés 1. pont a) alpontja alapján átlátható szervezetnek minősül.

6.2. Haszonkölcsönbe vevő nyilatkozik, hogy a Haszonkölcsönbe adó felé nincsen három hónapnál régebben lejárt tartozása.

6.3. Haszonkölcsönbe vevő jelen Megállapodás aláírásával kötelezettséget vállal arra, hogy az Nvtv. 11. § (11) bekezdésében foglaltaknak megfelelően:

1. a jelen Megállapodásben foglaltakkal kapcsolatos, a vonatkozó jogszabályokban meghatározott beszámolási, nyilvántartási, adatszolgáltatási kötelezettségét teljesíti,
2. jelen Megállapodás tárgyát képező Ingatlanokat a szerződéses előírásoknak és a tulajdonosi rendelkezéseknek, valamint a jelen Megállapodásban meghatározott hasznosítási célnak megfelelően használja.

6.4. Elemi kár vagy életveszély esetére a Haszonkölcsönbe vevő jelen Megállapodás aláírásával hozzájárul ahhoz, hogy Haszonkölcsönbe adó az Ingatlanokba a használati jogviszony időtartama alatt kármegelőzés, illetőleg kárenyhítés céljából, hatósági tanúk jelenlétében bármilyen napszakban beléphessen és a kármegelőzés vagy kárenyhítés érdekében szükséges intézkedéseket megtegye.

6.5. A jelen Megállapodásban foglalt használati jogviszony, valamint a Haszonkölcsönbe vevő által esetlegesen elvégezni kívánt átalakítási, felújítási, értéknövelő munkák tekintetében Felek kifejezetten rögzítik, hogy amennyiben bármely okból általános forgalmi adó fizetési kötelezettség keletkezne, úgy Haszonkölcsönbe vevő kötelezettséget vállal ennek megfizetésére, illetve megtérítésére.

6.6. Felek kijelentik, hogy jelen Megállapodás aláírásával hozzájárulnak a jelen Megállapodás főbb adatainak az információs önrendelkezési jogról és az információszabadságról szóló 2011. évi CXII. törvényben foglaltak szerinti közzétételéhez.

6.7. Felek megállapodnak abban, hogy a jelen megállapodással kapcsolatos esetleges jogvitáikat elsősorban tárgyalás útján igyekeznek rendezni. Ennek eredménytelensége esetén, az általános szabályok szerint illetékes és hatáskörrel rendelkező rendes bírósághoz fordulnak jogorvoslatért.

6.8. A jelen megállapodásban nem szabályozott kérdésekben a Polgári Törvénykönyvről szóló 2013. évi V. törvény, a Magyarország helyi önkormányzatairól szóló 2011. évi CLXXXIX. törvény, a nemzeti vagyonról szóló 2011. évi CXCVI. törvény és az egyéb vonatkozó jogszabályok rendelkezései az irányadók.

6.9. A szerződő Felek a jelen Megállapodást - elolvasás és közös értelmezés után - mint akaratukkal mindenben megegyezőt, jóváhagyólag írták alá.

6.10. Jelen 8 oldal terjedelmű Megállapodás 8 (nyolc) eredeti példányban készült, amelyből 5 (öt) példány a Haszonkölcsönbe adót, 3 (három) példány a Haszonkölcsönbe vevőt illeti meg.

Budapest, 2020. .………..………...…. Budapest, 2020. ………………………

|  |  |  |
| --- | --- | --- |
| …………………………………………  Karácsony Gergely főpolgármester hatáskörében eljárva  ………… főpolgármester-helyettes  **Budapest Főváros Önkormányzata**  **Haszonkölcsönbe adó**  Láttam főjegyző megbízásából:  2020. …………. hó ………. nap:  …………………………….  Schrödel Norbert  aljegyző  Pénzügyi ellenjegyzést végezte:  2020. …………. hó ………. nap  …………………………….  Verő Tibor  főosztályvezető  Pénzügyi Főosztály |  | ……………………………………….  Őrsi Gergely polgármester  **Budapest Főváros II. Kerületi Önkormányzat**  **Haszonkölcsönbe vevő**  ………………………………………..  ………………………………………… |